Príloha č. 2 k Výzve
ZMLUVA
Košice, čistenie cestných priepustov
uzavretá podľa § 269 ods. 2 Obchodného zákonníka

I.
Zmluvné strany

1. Objednávateľ:	Mesto Košice
 Sídlo:	Trieda SNP 48/A, 040 11 Košice
 Zastúpený:	MUDr. Richard Raši, PhD., MPH, primátor
 IČO:	00691135
 DIČ:	2021186904
 IČ pre DPH:	SK2021186904
 Bankové spojenie:	Prima banka Slovensko, a.s.
 Číslo účtu:	0442486001/5600

(ďalej len „objednávateľ“)

2. Poskytovateľ služby:
 Sídlo:
 Zastúpený:
 IČO:
 IČ pre DPH:
 DIČ:
 Bankové spojenie a číslo účtu:

Osoby oprávnené rokovať za poskytovateľa:
a) vo veciach zmluvných:
 telefón, e-mail:
b) vo veciach technických a realizačných:
 telefón, e-mail:

(ďalej len “poskytovateľ”)

II.
Predmet zmluvy

1. Predmetom tejto zmluvy je záväzok poskytovateľa vykonávať pre objednávateľa čistenie cestných priepustov a to na základe harmonogramov vyhotovených zástupcom objednávateľa. Bližšia špecifikácia predmetu zmluvy je uvedená v  Prílohe č. 1 „Zoznam položiek“.
2. Súčasťou predmetu zmluvy je aj odstránenie nánosov, kalov, iných nečistôt a odpadov vznikajúcich pri vykonávaní predmetu zmluvy alebo ako jeho dôsledku s  naložením na dopravný prostriedok, odvozom a zložením na skládke vrátane poplatku za ich uskladnenie, dovoz vody s dopravou, zabezpečenie dočasného zvislého dopravného značenia v prípade obmedzenia premávky na pozemných komunikáciách, zaistenie bezpečnosti účastníkov cestnej premávky, bezpečnosti práce a používaných strojových a technických zariadení, zaistenie ochrany životného prostredia, okamžité odstránenie znečistenia pozemných komunikácií a verejných priestranstiev, ktoré bude spôsobené vykonávaním predmetu zmluvy alebo ako jeho dôsledku.
3. Poskytovateľ je povinný vykonávať predmet zmluvy za podmienok uvedených v tejto zmluve, na svoje náklady a na vlastnú zodpovednosť.
4. Objednávateľ vykonané plnenie prevezme a zaplatí za jeho vykonanie dohodnutú cenu podľa podmienok obsiahnutých v tejto zmluve.

III.
Termín vykonávania predmetu zmluvy

1. Termín vykonávania predmetu zmluvy: do 31.12.2012.
2. Poskytovateľ bude vykonávať predmet tejto zmluvy na základe písomných harmonogramov vyhotovených zástupcom objednávateľa, v ktorých objednávateľ vyšpecifikuje miesto, druh (popis) požadovaného plnenia, predpokladané množstvo (rozsah) a termíny pre jeho vykonanie (dátum začatia a dátum ukončenia plnenia). Termíny uvedené v harmonograme sú pre poskytovateľa záväzné, ak nedôjde v priebehu vykonávania plnenia k podstatnému zvýšeniu jeho rozsahu. V takomto prípade sa termín ukončenia plnenia dohodne osobitne, so zreteľom na objektívne možnosti poskytovateľa a oprávnené požiadavky objednávateľa. Prerušenie vykonávania plnenia z dôvodu nevhodných poveternostných podmienok sa nezapočítava do požadovaných termínov plnenia.
3. V prípade ohrozenia bezpečnosti účastníkov cestnej premávky na pozemných komunikáciách sa poskytovateľ zaväzuje vykonať požadované plnenie do dvadsiatich štyroch hod. od požiadavky na jeho vykonanie prijatej od objednávateľa ústne, resp. doručenej faxom, e-mailom alebo v listinnej podobe, ak sa nedohodne s objednávateľom inak. Termín začatia a ukončenia plnenia, súvisiaceho s bezpečnosťou cestnej premávky a jej účastníkov, sa riadi výlučne potrebami zaistenia bezpečnej prevádzky na pozemných komunikáciách pre všetkých účastníkov cestnej premávky bez ohľadu na pravidelný pracovný čas, dni pracovného pokoja a sviatky.
4. V prípade prerušenia vykonávania plnenia z dôvodu na strane objednávateľa alebo z dôvodu iných skutočností, ktoré objednávateľ a poskytovateľ v čase vyhotovenia harmonogramu nemohli predpokladať, bude termín jeho ukončenia predĺžený o dobu adekvátnu dobe prerušenia plnenia.
5. Ak poskytovateľ pripraví vykonané plnenie na odovzdanie pred požadovaným termínom, objednávateľ ho prevezme aj v skoršom ponúknutom termíne.

IV.
Miesto vykonávania predmetu zmluvy

1. Miesto vykonávania predmetu zmluvy: Košice; podľa požiadaviek objednávateľa uvedených v harmonogramoch.

V.
Cena

1. Jednotkové ceny predmetu tejto zmluvy sú stanovené podľa zákona NR SR č. 18/1996 Z.z. o cenách v znení neskorších predpisov a vyhlášky MF SR č. 87/1996 Z.z., ktorou sa vykonáva zákon NR SR č. 18/1996 Z.z. o cenách v znení neskorších predpisov.
2. Jednotkové ceny predmetu tejto zmluvy vyjadrené v eurách bez DPH sú špecifikované v prílohe č. 1 „Zoznam položiek“, ktorý je neoddeliteľnou súčasťou tejto zmluvy, pričom v jednotkovej cene položky sú zahrnuté všetky náklady, ktoré súvisia s jej vykonávaním.
3. Cena vykonaného mesačného plnenia sa určí ako súčet súčinov jednotkovej ceny položky zo zoznamu položiek a skutočne vykonaného množstva za položku odsúhlaseného objednávateľom v súpise vykonaných prác.
4. Jednotkové ceny za prípadné ďalšie práce a činnosti súvisiace s predmetom zmluvy, ktoré nie sú uvedené v zozname položiek a ktorých vykonanie bude nevyhnutné vzhľadom na plnenie zmluvy, budú stanovené vzájomnou dohodou zmluvných strán.
5. Poskytovateľ bude DPH fakturovať v zmysle platných právnych predpisov v čase fakturácie.
6. V súlade s § 3 ods. 4 zákona č. 222/2004 Z.z. o dani z pridanej hodnoty v znení neskorších predpisov sa objednávateľ pri výkone tejto činnosti a v súlade s účelom tejto zmluvy nepovažuje za zdaniteľnú osobu.

VI.
Fakturačné a platobné podmienky

1. Na plnenie zmluvy nebude poskytnutý preddavok ani záloha.
2. Poskytovateľ jeden krát mesačne predloží objednávateľovi faktúru na rozsah skutočne vykonaného plnenia potvrdeného objednávateľom v súpise vykonaných prác, ktorý bude priložený k faktúre. Podkladom pre vystavenie faktúry bude doklad o prevzatí vykonaného plnenia (súpis vykonaných prác) podpísaný objednávateľom a poskytovateľom. Cena za faktúru bude vypočítaná v súlade s článkom V. ods. 3. tejto zmluvy.
3. Faktúra vystavená na adresu objednávateľa, Mesto Košice, číslo referátu AC140, Trieda SNP 48/A, 040 11 Košice, bude obsahovať náležitosti daňového dokladu a tieto údaje: označenie (názov) predmetu zmluvy, označenie povinnej a oprávnenej osoby, adresa, sídlo, číslo faktúry, deň odoslania a deň splatnosti faktúry, označenie peňažného ústavu a číslo účtu, na ktorý sa má platiť, fakturovanú sumu bez DPH, DPH, celkovú sumu vrátane DPH, rozpis už fakturovaných čiastok, odtlačok pečiatky a podpis oprávnenej osoby.
4. V prípade, že faktúra nebude obsahovať náležitosti uvedené v tejto zmluve, objednávateľ bude oprávnený vrátiť ju poskytovateľovi na doplnenie. V takomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.
5. Lehota splatnosti faktúry je 30 dní od doručenia. Za dátum úhrady sa považuje dátum odpísania finančných prostriedkov z účtu objednávateľa.
6. Ak bude objednávateľ v omeškaní s platením dohodnutej ceny, môže si poskytovateľ uplatniť úroky z omeškania vo výške 9 % p.a. z dlžnej sumy a to do dňa jej zaplatenia.
7. Ak bude poskytovateľ v omeškaní s vykonaním dohodnutého plnenia, môže si objednávateľ uplatniť u poskytovateľa zaplatenie zmluvnej pokuty vo výške 30,- EUR za každý kalendárny deň omeškania a táto zmluvná pokuta bude odpočítaná z fakturovanej čiastky.
8. Ak poskytovateľ neodstráni vady plnenia zistené pri jeho odovzdaní a prevzatí v dohodnutom termíne, môže si objednávateľ uplatniť u poskytovateľa zaplatenie zmluvnej pokuty vo výške 30,- EUR za každý kalendárny deň omeškania a to až do dňa úplného odstránenia týchto vád a nedorobkov a objednávateľ má právo zabezpečiť ich odstránenie treťou osobou v zmysle čl. VII. ods. 6. tejto zmluvy.

VII.
Zodpovednosť za vady, záruka za kvalitu

1. Poskytovateľ bude zodpovedať za to, že predmet tejto zmluvy bude vykonávať podľa podmienok tejto zmluvy ako aj za kvalitu vykonávaného plnenia.
2. Predmet zmluvy (plnenie) má vady, ak:
a/ nie je vykonaný v požadovanej kvalite,
b/ nie je vykonaný v celom rozsahu.
3. Objednávateľ má právo požadovať a poskytovateľ povinnosť bezplatne odstrániť vady plnenia.
4. Objednávateľ sa zaväzuje reklamáciu vád uplatniť bezodkladne po ich zistení. Termín odstránenia vád bude dohodnutý medzi objednávateľom a poskytovateľom písomnou formou.
5. Ak objednávateľ nebude reklamovať zjavné vady neodkladne, zanikne jeho právo za tieto vady.
6. Ak poskytovateľ neodstráni vady plnenia v dohodnutom termíne, má objednávateľ právo zabezpečiť odstránenie vád prostredníctvom tretej osoby na vlastné náklady, pričom poskytovateľ je povinný takto vynaložené náklady objednávateľovi uhradiť na základe faktúry. Splatnosť faktúry je 10 dní od doručenia poskytovateľovi.

VIII.
Podmienky vykonávania predmetu zmluvy

1. Poskytovateľ vopred odsúhlasí prípadné vykonávanie predmetu zmluvy treťou osobou (subdodávateľom). Odsúhlasenie subdodávateľa, nezbavuje poskytovateľa zodpovednosti za vykonávanie predmetu zmluvy.
2. Poskytovateľ sa pri vykonávaní predmetu zmluvy zaväzuje riadiť písomnými harmonogramami vyhotovenými objednávateľom, v ktorých objednávateľ vyšpecifikuje miesto, druh (popis) požadovaného plnenia, jeho predpokladané množstvo (rozsah) a termíny pre jeho vykonanie (dátum začatia a dátum ukončenia plnenia). Zoznam osôb oprávnených odovzdávať harmonogram vykonávania predmetu zmluvy a oprávnených na komunikáciu a veci technické a realizačné bude poskytovateľovi odovzdaný po podpísaní zmluvy.
3. Poskytovateľ použije na vykonávanie predmetu zmluvy technické postupy, ktoré zaistia kvalitné plnenie.
4. V súvislosti s vykonávaním predmetu zmluvy poskytovateľ zodpovedá za umiestňovanie (osadenie, premiestnenie, odstránenie) a udržiavanie dočasných zvislých dopravných značiek v zmysle zákona NR SR č. 8/2009 Z.z. o cestnej premávke a o zmene a doplnení niektorých zákonov v znení neskorších predpisov a vyhlášky MV SR č. 9/2009 Z.z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov. Náklady na obstaranie dočasného zvislého dopravného značenia a jeho umiestňovanie sú súčasťou zmluvných jednotkových cien. Obstaranie dočasných zvislých dopravných značiek a ich umiestňovanie zabezpečí poskytovateľ.
5. Poskytovateľ pri vykonávaní predmetu zmluvy je povinný dodržiavať záväzné právne predpisy a nariadenia, najmä: zákon č. 135/1961 Zb. o pozemných komunikáciách (cestný zákon) v znení neskorších predpisov, zákon NR SR č. 8/2009 Z.z. o cestnej premávke a o zmene a doplnení niektorých zákonov v znení neskorších predpisov, vyhláška MV SR č. 9/2009 Z.z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov, zákon č. 223/2001 Z.z. o odpadoch a o zmene a doplnení niektorých zákonov v  znení neskorších predpisov, vyhláška MŽP SR č. 284/2001 Z.z., ktorou sa ustanovuje Katalóg odpadov v znení neskorších predpisov, zákon č. 137/2010 Z.z. o ovzduší, zákon č. 543/2002 Z.z. o ochrane prírody a krajiny v znení neskorších predpisov, zákony a nariadenia týkajúce sa bezpečnosti a ochrany zdravia, predpisy o bezpečnosti práce a technických zariadení, najmä zákon č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, vyhláška SÚBP č. 59/1982 Zb., ktorou sa určujú základné požiadavky na zaistenie bezpečnosti práce a technických zariadení v znení neskorších predpisov, vyhláška MPSVR SR č. 508/2009 Z.z. ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia a.i.
6. Poskytovateľ zabezpečí vedenie denníka, do ktorého budú zapisované všetky skutočnosti rozhodujúce pre vykonávanie predmetu zmluvy (plnenia), najmä údaje o mieste a časovom postupe vykonávaného plnenia, jeho popis a rozsah, údaje o mimoriadnych udalostiach a zisteniach v súvislosti s vykonávaním predmetu zmluvy. Ak bude k denným záznamom potrebné stanovisko druhej zmluvnej strany, musí byť toto stanovisko zaznamenané do denníka do troch pracovných dní.
7. Poskytovateľ umožní objednávateľovi kedykoľvek sa presvedčiť primeraným spôsobom o rozsahu a kvalite vykonávaného plnenia. Na vykonanie dozoru, resp. kontrolu kvality vykonávaného plnenia, poskytovateľ poskytne objednávateľovi dopravu na vlastné náklady.
8. Poskytovateľ zabezpečí riadenie vykonávania predmetu zmluvy osobou so vzdelaním a odbornou praxou zodpovedajúcou predmetu zmluvy, ktorá bude zodpovedať za organizovanie, vykonávanie a koordinovanie činností, sledovanie spôsobu a postupu vykonávania plnenia, za dodržiavanie všeobecných technických požiadaviek, požiadaviek objednávateľa na vykonávanie predmetu zmluvy a ochranu verejných záujmov.
9. Poskytovateľ zodpovedá za bezpečnosť a ochranu zdravia vlastných pracovníkov a pracovníkov svojich subdodávateľov, za zabezpečenie a udržiavanie miesta vykonávania predmetu zmluvy (plnenia) v zmysle platných právnych predpisov vzťahujúcich sa na bezpečnosť a ochranu zdravia pri práci, bezpečnosť používaných technických a strojových zariadení a ochranu životného prostredia.
10. poskytovateľ je povinný vykonávať predmet zmluvy tak, aby nespôsobil škodu na cudzích nehnuteľnostiach a majetku, neohrozoval zdravie alebo život ľudí, neohrozoval životné prostredie, aby nezasahoval do práv a právom chránených záujmov vlastníkov susedných nehnuteľností hlavne nadmerným hlukom, prachom a zbytočnou prevádzkou strojov a mechanizmov a aby bola zaistená bezpečnosť účastníkov cestnej premávky na pozemných komunikáciách.
11. Poskytovateľ je povinný uhradiť všetky škody spôsobené na cudzích objektoch, zariadeniach, majetku, zdraví alebo živote osôb spôsobené pri vykonávaní predmetu zmluvy alebo ako jeho dôsledku.
12. Poskytovateľ je povinný udržiavať čistotu a poriadok na mieste vykonávania predmetu zmluvy (plnenia). Okamžite odstráni odpady vznikajúce pri vykonávaní predmetu zmluvy alebo ako jeho dôsledku a bude nakladať s nimi v súlade s platnou legislatívou ako aj akékoľvek znečistenie pozemných komunikácií a priľahlých plôch, ku ktorému dôjde pri vykonávaní predmetu zmluvy alebo ako jeho dôsledku vrátane naloženia, premiestnenia a uloženia týchto odpadov a poplatku za ich uskladnenie. Zakazuje sa uložiť alebo ponechať odpad na inom mieste ako na to určenom, zneškodniť odpad a znehodnotiť odpad inak ako v súlade s platnou legislatívou. Držiteľ odpadu je povinný odovzdať odpady len osobe oprávnenej nakladať s odpadmi.
13. Povinnosť vykonať dohodnuté plnenie bude splnená jeho riadnym odovzdaním a prevzatím objednávateľom.
14. Výkonané plnenie bude poskytovateľom odovzdané a objednávateľom prevzaté aj v prípade, že pri jeho odovzdaní a prevzatí budú zistené vady, ktoré samy o sebe ani v spojení s inými nebránia plynulej a bezpečnej prevádzke (užívaniu). Tieto vady odstráni poskytovateľ v dohodnutom termíne.
15. Objednávateľ nie je povinný prevziať vykonané plnenie, ktoré má vady  brániace riadnej a bezpečnej prevádzke (užívaniu), ak bolo vykonané v rozpore so všeobecne záväznými právnymi predpismi, technickými normami, v rozpore s dohodami uzavretými medzi objednávateľom a poskytovateľom alebo v rozpore s touto zmluvou.
16. Poskytovateľ je povinný mať uzavreté poistenie pre obdobie odo dňa začatia vykonávania predmetu zmluvy až do termínu jeho ukončenia alebo posledného termínu pre odstránenie vád (podľa toho, ktorý z nich je neskorší) proti poškodeniu alebo zničeniu majetku iných osôb spôsobeným činmi alebo nedbalosťou poskytovateľa a poistenie proti usmrteniu alebo zraneniu spôsobeným činmi poskytovateľa alebo jeho nedbalosťou.

IX.
Zánik zmluvy

1. Zmluva zanikne dohodou, výpoveďou alebo odstúpením od zmluvy. Jej zmenu možno vykonať iba písomne.
2. Dohoda o zániku zmluvy musí byť písomná, inak je neplatná. Zmluva zaniká dňom, na ktorom sa zmluvné strany dohodli.
3. Zmluvu môže vypovedať len objednávateľ, a to aj bez uvedenia dôvodu. Výpovedná lehota je jeden mesiac a začína plynúť prvým dňom mesiaca nasledujúcim po mesiaci, v ktorom bola písomná výpoveď doručená druhej zmluvnej strane.
4. Od tejto zmluvy môže odstúpiť každá zmluvná strana, avšak iba z niektorého z týchto dôvodov:
4.1. poskytovateľ môže odstúpiť od tejto zmluvy, ak objednávateľ oznámi alebo dá najavo, že nemôže plniť svoje záväzky podľa tejto zmluvy,
4.2. objednávateľ môže odstúpiť od tejto zmluvy, ak:
a) poskytovateľ aj napriek upozorneniu objednávateľa bude nečinný a opakovane bude v omeškaní alebo z vlastnej viny nebude vykonávať predmet tejto zmluvy v súlade s harmonogramami vyhotovenými objednávateľom,
b) poskytovateľ aj napriek upozorneniu objednávateľa bude preukázateľne vykonávať predmet tejto zmluvy (plnenie) vadne,
c) poskytovateľ oznámi alebo dá najavo, že nemôže splniť svoje záväzky podľa tejto zmluvy.
5. Odstúpenie od zmluvy bude možné urobiť doručením písomného oznámenia o odstúpení z niektorého uvedeného dôvodu. Účinky odstúpenia od zmluvy nastávajú dňom nasledujúcim po dni doručenia oznámenia druhej zmluvnej strane. Týmto dňom zanikajú všetky práva a povinnosti strán zo zmluvy; tým nie sú dotknuté ustanovenia zmluvy o náhrade škody.
6. Ak zmluvný vzťah založený zmluvnými stranami zanikne z dôvodu podľa čl. IX. ods. 4., bodu 4.2. tejto zmluvy, je poskytovateľ povinný zaplatiť objednávateľovi zmluvnú pokutu vo výške 500,- EUR, pričom povinnosť ju zaplatiť odstúpením od tejto zmluvy nezaniká.

X.
Ostatné ustanovenia

1. Poskytovateľ bude pri vykonávaní predmetu zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy. Poskytovateľ sa bude riadiť východiskovými podkladmi a pokynmi objednávateľa, zápismi a dohodami oprávnených pracovníkov zmluvných strán a rozhodnutiami a vyjadreniami dotknutých orgánov.
2. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností poskytovateľa podľa čl. X. ods. 1. tejto zmluvy, poskytovateľ je povinný ju nahradiť.

XI.
Záverečné ustanovenia

1. Vzťahy zmluvných strán vyplývajúce z tejto zmluvy a v tejto zmluve bližšie neupravené sa riadia príslušnými ustanoveniami Obchodného zákonníka a ďalšími všeobecne záväznými právnymi predpismi.
2. Zmluvné strany prehlasujú, že sa s obsahom tejto zmluvy oboznámili a súhlasia s ním, že táto zmluva je prejavom ich slobodnej vôle a nie je uzavretá v tiesni ani za inak nevýhodných podmienok, na znak čoho ju podpisujú oprávnení zástupcovia oboch zmluvných strán.
3. Neoddeliteľnou súčasťou tejto zmluvy je Príloha č. 1 „Zoznam položiek“.
4. Meniť alebo doplňovať obsah tejto zmluvy bude možné len formou očíslovaných písomných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán.
5. Zmluva je účinná dňom nasledujúcim po dni jej zverejnenia na webovom sídle mesta Košice (www.kosice.sk).
6. Zmluva sa vyhotovuje v piatich vyhotoveniach, z ktorých tri si ponechá objednávateľ a dve poskytovateľ.

Košice dňa						Miesto a dátum:

Za objednávateľa:					Za poskytovateľa:

MUDr. Richard Raši, PhD., MPH
primátor

Príloha č. 1:

Zoznam položiek „Košice, čistenie cestných priepustov“ – Príloha č. 2a